**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/1178-22/2020.

**93/2020.(V.28.)**

**HATÁROZAT**

 - **veszélyhelyzetben átruházott hatáskörben meghozott döntésről** -

 **az „Év Köztisztviselője” Kitüntető Díj odaítéléséről**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben eljárva, **Tiszavasvári Város Önkormányzata Képviselő-testülete helyett átruházott hatáskörben** az alábbi határozatot hozom:

1. **Az „Év Köztisztviselője” Kitüntető Díjat 2020. évben Petruskáné dr. Legeza Tímeának** (………………,……….…………………) **adományozom.**
2. **A döntésnek megfelelően gondoskodom** a kitüntetés előkészítéséről, valamint az azzal járó emléklap, plakett és tárgyjutalom átadásáról, melyre 2020. július 1-én kerül sor.

 **INDOKOLÁS**

Tiszavasvári Város Önkormányzata Képviselő-testülete az önkormányzat által adományozható kitüntetésekről és díjakról, valamint az önkormányzat címerének és zászlajának használatáról szóló 34/2010. (XII.17.) önkormányzati rendeletében (továbbiakban: Rendelet) foglalt hatáskörében eljárva kétévente az „Év Köztisztviselője” Kitüntető Díjat adományozhat.

A Képviselő-testület a Polgármesteri Hivatalban dolgozó köztisztviselő részére, aki munkáját jogszerűen, odaadóan, példamutató szorgalommal, közmegelégedésre végzi, az „Év Köztisztviselője” Kitüntető Díjat adományozhatja. A kitüntető díj esetében a javaslatokat az adományozás évében április 30-ig kell benyújtani. Az “Év Köztisztviselője” Kitüntető Díj 2 évente egy alkalommal, július 01-én, a Köztisztviselők Napja alkalmából, a Polgármesteri Hivatalban dolgozó maximum egy fő köztisztviselőnek adományozható. A Díjat legkorábban 2012-ben lehet odaítélni. A kitüntető díjjal emléklap, plakett és tárgyjutalom jár, melynek bruttó összege a mindenkori köztisztviselői illetményalap.

Az „Év Köztisztviselője” Kitüntető Díjra **egy javaslat érkezett** határidőn belül, melyben az alábbi személyt jelölték meg: **Petruskáné dr. Legeza Tímea**, ……………………….., ………………………... szám alatti lakos, aki a Tiszavasvári Polgármesteri Hivatal aljegyzője

A kitüntetési javaslat indokolása szerint a jelölt személy 2001. március 26-án kezdte el munkáját a Tiszavasvári Polgármesteri Hivatalban az akkori Igazgatási és Családvédelmi Osztály igazgatási ügyintézőjeként. 2010. november 1-től az Önkormányzati és Jogi Osztályon vagyongazdálkodási csoportvezetői megbízást kapott. 2014. május 1-től az Igazgatási és Szociálpolitikai Osztályt vezette, majd 2016 nyarától 2018-ig az Önkormányzati és Jogi Osztály vezetője lett. 2018. november 26-án aljegyzői megbízást kapott, és a mai napig így segíti a Hivatalban folyó munkát. Mély együttérzésre, megértésre képes, hivatástudata, lelkiismeretessége egyedülálló. Keresi és meg is találja a kitűzött cél felé vezető utat, a feladat finomságait élvezi, a nehézségekben is a kiutat látja. Hiteles, önazonos hozzáállásával képes elfogadtatni vagy akár megszerettetni a közigazgatást olyanokkal is, akik kevésbé nyitottak a „bürokrácia útvesztőjére”. Megnyugtató, békét árasztó személyisége jó hatással van a Hivatalban dolgozókra. Ő a közösség egyik mozgatórugója, kiemelkedő alkotó személyisége, aki mindemellett szerény és alázattal telt. Törekvő és nem törtető, többre vágyó, de nem elégedetlen. Példamutató, de nem elérhetetlen, vezető, de nem egyénieskedő.

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2020. május 28.

 **Szőke Zoltán**

 **polgármester**